遊後洞詩
作者：劉贄
朝代：宋

paragraphs: 寺久荒寂無足往，念有子厚彌陀碑。
獨趨一里轉巖腹，剝粉敗赤逢門楣。
亭亭故碑亡舊主，覆以老屋疎且欹。
常嗟古人不可見，尚喜書誌存於斯。
世言書字出心畫，體制類彼人所爲。
子厚少年頗疎雋，字合飄逸往不覊。
胡爲氣質反端厚，至今觀者多有疑。
或云彼以竄農久，志氣軟熟非前時。
或云高才尚薄世，故獨立法無所師。
吾嗟世俗日無理，好惡不正論苦卑。
臆決萬事豈獨此，此書何媿人不知。
碑陰三百四十字，疎瘦勁麗何精奇。
九十二人姓名具，陳績寶曆元年題。
云此子厚二碑者，元和五年刊厥辭。
至是二月始建立，都其事者楊與倪。
塵蒙壁礙世未見，自我訪尋初管之。